בס"ד

**מערך שיעור**

מסלול: יסודי

החוג: תנ"ך

אוכלוסיית היעד: כיתה ב

**1. מאפייני השיעור:**

1.1 נושא השיעור: תיבת נח

1.2 היסוד המארגן:יסוד ערכי- שכר ועונש בעולם

1.3 רישות:

1.3.1 תחום היחידה המצומצמת שנלמדת בשיעור: הציווי לבנות תיבה ומבנה התיבה (בראשית פרק ו, ה-ח)

1.3.2 הגדרת היחידה המורחבת אליה היא שייכת: המבול (בראשית פרק ו, ה-כב)

**2. רקע עיוני:**

2.1 עיון מעמיק ביחידה:

בפרשת בראשית סופר שלאדם וחווה נולדו שני בנים, וכך התפתחה האנושות: "והאדם ידע את חוה אשתו ותהר ותלד את קין... ותסף ללדת את אחיו את הבל..." (בראשית פרק ד, פסוק א-ב).

אולם בני האדם הרבו לחטוא ולא שמרו על כללי המוסר הבסיסי, הם גנבו וגזלו אחד מהשני ואפילו לא התביישו במעשיהם. ראה הקב"ה שהעולם הולך ומתדרדר והוא נמלא צער וחרטה על שברא את העולם ובמיוחד את האדם שאמור היה לכבוש ולתקן את העולם.הקב"ה החליט להחריב ולמחות את העולם: "וירא ה' כי רבה רעת האדם בארץ וכל יצר מחשבות ליבו רק רע כל היום. וינחם ה' כי עשה את האדם בארץ ויתעצב אל ליבו. ויאמר ה' אמחה את האדם אשר בראתי מעל פני האדמה...כי נחמתי כי עשיתם" (בראשית פרק ו, פסוק ה-ז).

באותו דור רק אדם אחד ויחיד היה שלא גנב ולא גזל ולא חטא ושמו היה נח בן למך.נח אולי היה הצדיק היחידי בדורו אך יתכן שבדור אחר שבו היו צדיקים נוספים כמו אברהם, הוא לא היה נחשב לצדיק גדול. מכל מקום נח מצא חן בעיני הקב"ה והוא החליט להציל אותו ואת משפחתו וממנו להקים אנושות חדשה. ה' התגלה לנח והודיע לו שהחליט להשחית את העולם בגלל חטאיהם של בני האדם: "ויאמר אלוקים לנח קץ כל בשר בא לפני כי מלאה הארץ חמס מפניהם והנני משחיתם את הארץ " (בראשית פרק ו, פסוק יג).

לנח ולאשתו נעמה "וצילה גם היא ילדה את תובל קין... ואחות תובל קין נעמה" (בראשית פרק ד, פסוק כב) רש"י לפסוק כב: "נעמה- היא אשתו של נח" היו שלושה בנים: שם, חם ויפת: "אלה תולדות נח...ויולד נח את שם את חם ואת יפת" (בראשית פרק ו, פסוק ח-י).

הקב"ה ציווה על נח לבנות תיבה, רש"י (פסוק יד) מפרש שבניית התיבה נמשכה 120 שנה כדי שאנשי המקום יתעניינו וישאלו את נח מדוע הוא בונה תיבה, ונח ישיב להם שהקב"ה עתיד להחריב את העולם במבול אך אם ישובו בתשובה לא יחרב העולם. נח מילא את ציווי ה' והחל מייד בבניית התיבה, ולמרות שהאנשים ראו כיצד בניית התיבה נמשכת, הם לא האמינו לו ולא תיקנו את דרכיהם:

רש"י לפסוק יד: "...ולמה הטריחו בבניין זה, כדי שיראו אנשי דור המבול עוסק בה ק"כ שנה ושואלין אותו מה זאת לך, והוא אומר להם עתיד הקב"ה להביא מבול לעולם, אולי ישובו"

התיבה הייתה עשויה מעץ גופר ומצופה מבפנים ומבחוץ בזפת על מנת שלא יחדרו לתוכה מי המבול. מידות התיבה היו: אורכה- 300 אמה, רוחבה: 50 אמה, גובהה: 30 אמה. בתקרת התיבה היה צהר, רש"י מפרש את המלה "צוהר" בשני פרושים:א. חלון ב. אבן טובה המאירה את התיבה.הסיבה להוספת הפירוש השני היא שהחלון לא היה חלון להאיר להם את התיבה משום שבמעמקי המים היה חושך מוחלט, אם כן מהי תועלתו של החלון? אולם האבן היקרה שהבהיקה, האירה להם בתוך התיבה. כאשר המים יבשו החלון שימש לשילוח העורב והיונה.

בצד התיבה הייתה דלת כדי שדיירי התיבה יוכלו להיכנס ולצאת דרכה. התיבה הייתה בנויה שלוש קומות. ולפי פירושו של רש"י:הקומה הראשונה שימשה כמחסן לזבל, בקומה השנייה התגוררו החיות והבהמות במדורים נפרדים, ובקומה השלישית חיו נח ומשפחתו.

"עשה לך תיבת עצי גופר קינים תעשה את התיבה וכפת אותה מבית ומחוץ בכופר... שלוש מאות אמה ארך התיבה, חמישים אמה רחבה, ושלושים אמה קומתה. צהר תעשה לתיבה ואל אמה תכלנה מלמעלה ופתח התיבה בצידה תשים, תחתים שניים ושלשים תעשה" (בראשית פרק ו, פסוק יד-טז) רש"י פסוק טז: "צהר- י"א חלון וי"א אבן טובה המאירה להם... תחתים שניים ושלשים- עליות זו על גב זו עליונים לאדם, אמצעים למדור תחתים לזבל".

הקב"ה מפרט לנח מי יכנס אל התיבה: הוא ואשתו, בניו ונשי בניו, לגבי החיות, הבהמות, העופות והשרצים- מכל סוג נכנסו אל התיבה זכר ונקבה. נח ומשפחתו אספו דברי אוכל רבים לתיבה על מנת שיספיקו לכל דרי התיבה לתקופה ארוכה:

"...ובאת אל התיבה אתה ובניך ואשתך ונשי בניך איתך. ומכל החי מכל בשר שניים מכל תביא אל התיבה להחיות איתך זכר ונקבה יהיו. מהעוף למינהו ומן הבהמה למינה מכל רמש האדמה למינהו שנים מכל יבואו אליך להחיות. ואתה קח לך מכל מאכל אשר יאכל ואספת אליך והיה לך ולהם לאכלה. ויעש נח ככל אשר ציווה אותו אלוקים כן עשה" (בראשית פרק ו, פסוק יח-כב)

2.2 רשימה ביבליוגרפית:

* חומש בראשית
* רש"י (רבי שלמה יצחקי), מקראות גדולות, ספר בראשית.
* **תורה לתשב"ר, בראשית**, בהוצאת תלמוד תורה "סוכת דוד".

**3. המערך:**

3.1 מטרות אופרטיביות:

מטרות קוגניטיביות בתחום הידע:

* התלמיד יבין מדוע ה' החליט להביא מבול על העולם
* התלמיד יבין מדוע ה' החליט להציל את נח ומשפחתו
* התלמיד יבין מושגים כמו: מבול, למחות, תיבה, צוהר
* העשרה לשונית אגב הלימוד (סוגי המזון, מיני בעי"ח וקשרים וזיקות במשפחה)

מטרות אפקטיביות בתחום הרגש והערכים:

* התלמיד יבין שעל מעשה רע מקבלים עונש, והוא מוצדק (הערך של שכר ועונש).

מטרות פסיכומוטוריות:

* התלמיד ידע לבנות את הדגם עפ"י ההוראות תלמיד שמתקשה יקבל סיוע בקבוצה.
* התלמיד יתנסה במיומנויות של גזירה והדבקה עפ"י דגם נתון.

3.2 מהלך השיעור:

פתיחה

המורה: מספרת סיפור- אחת החברות שלי סיפרה לי שלבן שלה יש יום הולדת והיא מאוד רוצה לקנות לו משהו אבל איננה יודעת מה. מישהי הציעה לה להתייעץ עם הילד ומה שהוא יבקש שהיא תקנה, וכך היא עשתה. הבן ביקש ממנה לקנות לו כדורגל. האמא קנתה לו והילד מאוד שמח, אבל האמא שמה לב שכל יום אח"הצ במקום להכין שיעורים, הוא יורד למטה לשחק עם חברים בכדור. ואחרי חודש היא קיבלה מכתב מהמורה שאסור לבן שלה להביא כדור לביה"ס משום שזה גורם למריבות בכתה והוא כל היום רק משחק ובכלל לא מתרכז בלימודים. האמא מאוד כעסה והחליטה לקחת את הכדור ולתרום אותו לילדים נזקקים שאין להם משחקים וצעצועים בבית.

המורה: מה דעתכם האם האמא פעלה בצורה נכונה? [שומעת מספר תשובות]

המורה: היום נלמד בתורה, איך האנשים שה' ברא הכעיסו אותו במעשיהם הרעים. הם גנבו ושקרו אחד את השני ואפילו לא התביישו במעשיהם. ואז ה' היה מאוד עצוב והוא התחרט שברא את העולם.

גוף השיעור

המורה פותחת את החומש וקוראת: "וַיִּנָּ֣חֶםה' [כלומרהתחרט] כִּֽי־עָשָׂ֥ה אֶת־הָֽאָדָ֖ם בָּאָ֑רֶץ וַיִּתְעַצֵּ֖ב אֶל־לִבּֽוֹ:" (בראשית ו,ו)

המורה: אבל העונש של ה' היה קשה מאוד, הוא החליט להרוס את כל העולם.

המורה ממשיכה לקרוא: "וַיֹּ֣אמֶר ה' אֶמְחֶ֨ה [אמחק] אֶת־הָאָדָ֤ם אֲשֶׁר־בָּרָ֙אתִי֙ מֵעַל֙ פְּנֵ֣י הָֽאֲדָמָ֔ה מֵֽאָדָם֙ עַד־בְּהֵמָ֔ה עַד־רֶ֖מֶשׂ וְעַד־ע֣וֹף הַשָּׁמָ֑יִם כִּ֥י נִחַ֖מְתִּי כִּ֥י עֲשִׂיתִֽם" (בראשית ו,ז)

המורה: יש לי שאלה - אם בני האדם חטאו למה ה' החליט להרוג גם את החיות, הבהמות והעופות? [תשובה מצופה: כי כל החיות העופות נבראו למען האדם, כדי שהוא ישתמש בחמור ובסוס כדי להוביל משאות, ובפרה כדי לשתות את החלב שלה, ובתרנגולת כדי לאכול את הביצים שהיא מטילה וכו' וכו' ואם הוא ימחה את כל בני האדם אז אין צורך יותר בחיות. תשובה אחרת אומרים חז"ל שגם החיות והבהמות חטאו שעזבו את בני מינם וניסו לחיות עם החיות האחרות ואז כל הטבע שינה את צורתו. אריה צריך לחיות עם לביאה, כלב עם כלבה ותרנגול עם תרנגולת ולא להיפך ולכן הם נענשו]

המורה: אבל התורה מספרת לנו שרק אדם אחד נשאר צדיק וה' החליט שהוא ומשפחתו ינצלו וימשיכו לחיות ומהם ומהילדים שלהם יתחיל עולם חדש. אבל גם מהחיות ה' החליט להשאיר מכל מין זוג (זכר ונקבה) וכך ייוולדו להם צאצאים חדשים שלא יחטאו. אבל השאלה איך נח והחיות הללו יוכלו להינצל אם ה' יחריב את כל העולם? [תשובה מצופה: ה' ידאג לשמור עליהם במקום מסוים]

המורה: כעת נקרא איך ה' החליט לשמור על נח ובני משפחתו.

קריאת פסוקים יג-יז

וַיֹּ֨אמֶר אֱלֹהִ֜ים לְנֹ֗חַ:(יד) עֲשֵׂ֤ה לְךָ֙ תֵּבַ֣ת עֲצֵי־גֹ֔פֶר קִנִּ֖ים [תאים כדי להפריד בין החיות] תַּֽעֲשֶׂ֣ה אֶת־הַתֵּבָ֑ה וְכָֽפַרְתָּ֥ [תצפה] אֹתָ֛הּ מִבַּ֥יִת [מבפנים] וּמִח֖וּץ בַּכֹּֽפֶר [מן זפת כדי שהמים לא יחדרו פנימה] יז) וַאֲנִ֗י הִנְנִי֩ מֵבִ֨יא אֶת־הַמַּבּ֥וּל מַ֙יִם֙ עַל־הָאָ֔רֶץ לְשַׁחֵ֣ת [להמית] כָּל־ בָּשָׂ֗ר אֲשֶׁר־בּוֹ֙ ר֣וּחַ חַיִּ֔ים מִתַּ֖חַת הַשָּׁמָ֑יִם כֹּ֥ל אֲשֶׁר־בָּאָ֖רֶץ יִגְוָֽע: (יח) וַהֲקִמֹתִ֥י אֶת־בְּרִיתִ֖י אִתָּ֑ךְ וּבָאתָ֙ אֶל־הַתֵּבָ֔ה אַתָּ֕ה וּבָנֶי֛ךָ וְאִשְׁתְּךָ֥ וּנְשֵֽׁי־בָנֶי֖ךָ אִתָּֽךְ:

המורה: אשאל אתכם שתי שאלות:

1. איפה ה' מתכנן לשמור על נח ומשפחתו?
2. איך ה' יחריב את העולם? האם הוא ישרוף את העולם? האם הוא יעשה רעידת אדמה והכל ייהרס?

לוח

1. נח ומשפחתו ישהו בתיבה.
2. ה' יביא מבול על העולם.

המורה: לא רק נח ומשפחתו יינצלו אלא גם חיות ועופות

קריאת פס' יט-כב

וּמִכָּל־הָ֠חַי מִֽכָּל־בָּשָׂ֞ר שְׁנַ֧יִם מִכֹּ֛ל תָּבִ֥יא אֶל־הַתֵּבָ֖ה לְהַחֲיֹ֣ת אִתָּ֑ךְ זָכָ֥ר וּנְקֵבָ֖ה יִֽהְיֽוּ: מֵהָע֣וֹף לְמִינֵ֗הוּ וּמִן־הַבְּהֵמָה֙ לְמִינָ֔הּ מִכֹּ֛ל רֶ֥מֶשׂ הָֽאֲדָמָ֖ה לְמִינֵ֑הוּ שְׁנַ֧יִם מִכֹּ֛ל יָבֹ֥אוּ אֵלֶ֖יךָ לְהַֽחֲיֽוֹת: וְאַתָּ֣ה קַח־לְךָ֗ מִכָּל־מַֽאֲכָל֙ אֲשֶׁ֣ר יֵֽאָכֵ֔ל וְאָסַפְתָּ֖ אֵלֶ֑יךָ וְהָיָ֥ה לְךָ֛ וְלָהֶ֖ם לְאָכְלָֽה: וַיַּ֖עַשׂ נֹ֑חַ כְּ֠כֹל אֲשֶׁ֨ר צִוָּ֥ה אֹת֛וֹ אֱלֹהִ֖ים כֵּ֥ן עָשָֽׂה

המורה: כדי שנבין בדיוק איך נראתה התיבה ומי בדיוק נכנס לתוכה נעבוד בקבוצות. כל קבוצה תקבל כרטיסיות עבודה וכשתסיימו נעבור למשימת יצירה.

**קבוצה א**

הנכנסים לתיבה

וּמִכָּל־הָ֠חַי שְׁנַ֧יִם תָּבִ֥יא אֶל־הַתֵּבָ֖ה לְהַחֲיֹ֣ת אִתָּ֑ךְ זָכָ֥ר וּנְקֵבָ֖ה יִֽהְיֽוּ:

מֵהָע֣וֹף לְמִינֵ֗הוּ וּמִן־הַבְּהֵמָה֙ לְמִינָ֔הּ מִכֹּ֛ל רֶ֥מֶשׂ הָֽאֲדָמָ֖ה לְמִינֵ֑הוּ שְׁנַ֧יִם מִכֹּ֛ל מין יָבֹ֥אוּ:

סדרו בטבלה הבאה את החיות שנכנסו לתיבה:

|  |  |  |  |
| --- | --- | --- | --- |
| חיות | עופות | בהמות (צאן ובקר) | רמשים וזוחלים |
|  |  |  |  |
|  |  |  |  |
|  |  |  |  |
|  |  |  |  |

אריה, פרה, גמל, תרנגול, נחש, יונה, לביאה, כבשה, תיש, חרגול, נמלה, פיל, שור, עז, עקרב, עורב, דוכיפת, תוכי, כלב, חתול, נשר.

**קבוצה ב'**

האוכל שנאסף לתוך התיבה

וְאַתָּ֣ה קַח־לְךָ֗ מִכָּל־מַֽאֲכָל֙ אֲשֶׁ֣ר יֵֽאָכֵ֔ל וְאָסַפְתָּ֖ אֵלֶ֑יךָ וְהָיָ֥ה לְךָ֛ וְלָהֶ֖ם לְאָכְלָֽה:

מיינו בטבלה הבאה את האוכל המתאים לכל אחד מבעלי החיים:

|  |  |
| --- | --- |
| האוכל | בעל החיים |
| גזר |  |
| חסה |  |
| דבש |  |
| תולעים |  |
| בשר (לא מבושל) |  |
| חציר וקש |  |
| בננות |  |
| גרעיני דוּרה |  |
| חלב |  |
| דגים |  |

קוף, ארנב, דוב, צב, ציפור, תרנגולת, סוס, נמר, חתול, דולפין.

**קבוצה ג**

בני האדם שנכנסו לתיבה

וּבָאתָ֙ אֶל־הַתֵּבָ֔ה אַתָּ֕ה וּבָנֶי֛ךָ וְאִשְׁתְּךָ֥ וּנְשֵֽׁי־בָנֶי֖ךָ אִתָּֽךְ:

משפחת נח היו:

לאבא של נח קוראים לֶמֶך

לאשתו של נח קוראים נַעַמָה

לבנים של נח קוראים: שֵם, חַם , יֶפֶת.

כתבו מי אני?

הסבא של שם- \_\_\_\_\_\_\_\_\_\_\_\_\_

האמא של חם- \_\_\_\_\_\_\_\_\_\_\_\_\_

האח של יפת- \_\_\_\_\_\_\_\_\_\_\_\_\_\_

האבא של שם- \_\_\_\_\_\_\_\_\_\_\_\_\_

הבן של נח- \_\_\_\_\_\_\_\_\_\_\_\_\_\_\_

הנכד של למך- \_\_\_\_\_\_\_\_\_\_\_\_\_

בסיום המשימה המורה מכנסת את כולם ומציגה בפניהם תיבה גדולה שניתן לחצות אותה ולראות את תוכה. בתוך התיבה נמצאים בע"ח, בני אדם, ואוכל.

המורה מסבירה עפ"י הדגם את המבנה בן ארבע הקומות וכיצד עליהם יהיה לבנות את התיבות:

קומה ראשונה- הפסולת

קומה שניה- האוכל

קומה שלישית- בע"ח

קומה רביעית בני האדם.

כל זוג מקבל:

שני כרטיסים: כרטיס "כיצד הייתה נראית תיבת נח" וכרטיס "הוראות לבניית התיבה"

דגם פרוש ומקוקו של התיבה

חומרים מתאימים כדי ליצור תיבה: מספרים, צבעים, ניירות צבעוניים, שמיניות בריסטול לבנים וצבעוניים, דבק ומהדקים.

**כרטיס מס. 1**

**כך הייתה נראית תיבת נח**

אורך התיבה- 300 אמה

רוחב התיבה- 50 אמה

גובה התיבה- 30 אמה.

בתיבה היו ארבע קומות:

קומה ראשונה: הפסולת

קומה שניה: האוכל

קומה שלישית: החיות

קומה רביעית: בני האדם

על תקרת התיבה – היה חלון שעשוי מאבן יקרה כדי שיאיר את התיבה.

בצדה של התיבה – הייתה דלת כדי שיוכלו להיכנס אל התיבה ולצאת ממנה.

**כרטיס מס. 2**

**הוראות כיצד לבנות את התיבה**

1. גזרו את התיבה לפי הקווים החיצוניים.
2. צבעו את הדפנות והדגישו את הדלת.
3. הדביקו עיגול של נייר צבעוני והדביקו על גג התיבה (זו האבן היקרה)
4. קפלו את הדפנות של התיבה וחזקו אותם באטבים (המהדקים)
5. ציירו בני אדם, חיות, עופות ומיני אוכל לכולם.
6. הכניסו את האוכל, החיות ובני האדם לקומות המתאימות והדביקו אותם.
7. הדביקו את דפנות התיבה והשאירו את האטבים עד שהדבק יתייבש.

המורה עוברת בין הזוגות ומסייעת במידת הצורך. הדגמים יוצגו אח"כ בתערוכה בכתה.

3.3 טבלת סיכום השיעור:

|  |  |  |  |  |  |
| --- | --- | --- | --- | --- | --- |
| לו"ז | חלקי השיעור | מסגרת ההוראה | פעילות המורה | פעילות התלמידים | שק"ד |
| 10 דק' | פתיחה | מליאה | סיפור | דיון | פתיחה מעניינת הלקוחה מחיי היום יום של התלמידים, ומחברת אותם לחומר הנלמד.  הדיון מעודד לשיתוף התלמידים |
| 15 דק' | גוף השיעור | מליאה | קריאת הפסוקים והסברם |  | הסבר המלים הקשות תוך כדי הקריאה מקל על הבנת החומר מפני שרמת הקריאות בתורה היא גבוהה מאוד |
| עבודה בקבוצות |  | עבודה בקבוצות- משימות המרחיבות את ידיעות התלמידים בנושאים הקשורים לתיבת נח | מטרת המשימות היא ארגון הידע +העשרה לשונית |
| 20דק' | סיום |  | הצגת דגם של תיבת נח  הסבר על התיבה | עבודה בזוגות- הכנת דגם של תיבת נח | הדגם ממחיש את מבנה התיבה ומסייע לתלמידים לבנות את הדגם שלהם. בניית הדגם מעוררת מוטיבציה ללמידה בדרך חווייתית . היישום בודק את הבנת התלמיד. |

**4.נספחים**

* כרטיסיות העבודה
* כרטיסיות ההוראות
* דגם של תיבת נח לגזירה